Source: https://www.jogiforum.hu/hirek/33082
Timestamp: 2020-06-04 09:29:43+00:00

Document:
Életkoron alapuló hátrányos megkülönböztetés a foglalkoztatásban - Az Európai Unió Bírósága ítéletet hozott | hírek | Jogi Fórum ﻿
Életkoron alapuló hátrányos megkülönböztetés a foglalkoztatásban - Az Európai Unió Bírósága ítéletet hozott
2015.01. 9. Jogi Fórum / Európai Unió Bírósága
Ellentétes az uniós joggal az Asztúriai Hercegség azon törvénye, amely a helyi rendőrség rendőrei esetében a felvételi felső korhatárt 30 évben rögzíti. Ez a korhatár ugyanis indokolatlan hátrányos megkülönböztetést képez - áll az Európai Unió Bíróságának ítéletében.
A C416/13. sz. ügyben hozott ítélet - Vital Pérez kontra Ayuntamiento de Oviedo
Az egyik uniós irányelv [1] a hátrányos megkülönböztetés különféle fajtái elleni küzdelem céljából létrehozza a foglalkoztatás és a munkavégzés során alkalmazott egyenlő bánásmód általános keretét. Ez az irányelv tiltja a foglalkoztatás területén – többek között – az életkoron alapuló valamennyi közvetlen vagy közvetett hátrányos megkülönböztetést.
M. Vital Pérez azt kifogásolja, hogy az Ayuntamiento de Oviedo (oviedói [Spanyolország] önkormányzat) jóváhagyta a helyi rendőrség tizenöt rendőri álláshelyének betöltésére irányuló pályázati felhívásban szereplő különös feltételeket. Ez a felhívás egyebek mellett azt írja elő, hogy a jelentkezők nem lehetnek 30 évnél idősebbek. M. Vital Pérez szerint ez a követelmény sérti azon alapvető jogát, hogy egyenlő feltételek mellett férjen hozzá a közjogi tisztségekhez. Az oviedói önkormányzat azzal érvel, hogy a pályázati felhívás megfelel az Asztúriai Hercegség hatályos törvényének, valamint hogy a Bíróság – egy, a németországbeli középszintű tűzoltástechnikai szolgálatba való felvételre vonatkozó hasonló ügyben – hozott már kedvező döntést egy ehhez hasonló korhatárral kapcsolatban. [2]
A Juzgado ContenciosoAdministrativo n°4 de Oviedo (oviedói 4. sz. közigazgatási bíróság, Spanyolország) arra kíván választ kapni a Bíróságtól, hogy az irányelv megengedie azt, hogy a tagállam regionális törvényének megfelelő, önkormányzati pályázati felhívás a helyi rendőrség rendőri álláshelyének betöltése tekintetében 30 évben rögzítse a felső korhatárt.
Ítéletében a Bíróság megállapítja, hogy ellentétes az irányelvvel az Asztúriai Hercegség törvényéhez hasonló azon nemzeti szabályozás, amely a helyi rendőrség rendőreinek esetében a felvételi felső korhatárt 30 évben rögzíti.
A Bíróság jelzi, hogy az Asztúriai Hercegség törvénye minden bizonnyal közvetlenül az életkoron alapuló eltérő bánásmódot vezet be: ez a törvény azt a hatást váltja ki, hogy hasonló helyzetekben bizonyos személyek pusztán azon az alapon részesülnek más személyekhez képest kedvezőtlenebb bánásmódban, hogy már elmúltak 30 évesek.
A Bíróság elismeri, hogy a helyi rendőrség rendőrei által elvégzett bizonyos feladatok (jelesül a személyés vagyonvédelem, a bűncselekményt elkövető személyek letartóztatása és fogvatartása, valamint a járőrözés) jellege sajátos fizikai alkalmasságot igényelhet. A Bíróság vélekedése szerint azonban semmi nem bizonyítja azt, hogy a helyi rendőrség rendőri feladatának ellátásához megkövetelt különleges fizikai képességek szükségszerűen egy meghatározott korcsoporthoz köthetők, valamint hogy ezek a képességek nem találhatók meg azoknál, akik már betöltöttek egy bizonyos életkort. Következésképpen semmi nem teszi lehetővé annak megállapítását, hogy a helyi rendőri állomány működőképességének és megfelelő működésének garantálására irányuló jogszerű célkitűzés olyan meghatározott életkorstruktúrát követel meg az állomány tagjai tekintetében, amely ily módon megkívánja, hogy kizárólag 30 év alatti rendőröket vegyenek fel. Ebből következően, az Asztúriai Hercegség törvényében meghatározott korhatár aránytalan követelményt képez.
A Bíróság hangsúlyozza, hogy maguknak a szóban forgó pályázati felhívás rendelkezéseinek értelmében a helyi rendőrség rendőri álláshelyeire pályázó személyeknek különös állóképességi vizsgát kell teljesíteniük. A nemzeti bíróság szerint ez az állóképességi vizsga – szigorú és szűrő jellege miatt – a felső korhatár meghatározásánál kevésbé korlátozó módon teszi lehetővé annak biztosítását, hogy a helyi rendőrség rendőrei rendelkezzenek a hivatásuk gyakorlásához szükséges, kiemelkedően jó fizikai állapottal.
A Bíróság egyebekben úgy véli, hogy az elé terjesztett iratok alapján egyáltalán nem lehet megállapítani azt, hogy a felvételi korhatár megfelelő és szükséges a következő két szociálpolitikai célkitűzésre tekintettel: i. annak biztosítása, hogy a rendőrök rendelkezzenek az érintett álláshely tekintetében megkövetelt képzéssel (az Asztúriai Hercegség törvénye nem határozza meg annak a képzésnek a sajátosságait, amelyet az oviedói önkormányzat által jóváhagyott felhívásra jelentkező sikeres pályázóknak teljesíteniük kell), és ii. a rendőrök számára ésszerű foglalkoztatási időszak biztosítása a nyugdíjba vonulás előtt (a helyi rendőrség rendőrei esetében a nyugdíjkorhatárt 65 évben határozták meg).
[1] A foglalkoztatás és a munkavégzés során alkalmazott egyenlő bánásmód általános kereteinek létrehozásáról szóló, 2000. november 27‐i 2000/78/EK tanácsi irányelv (HL L 303., 16. o.; magyar nyelvű különkiadás 5. fejezet, 4. kötet, 79. o.).
[2] A Bíróság 2010. január 12‐i Wolf‐ítélete (C 229/08. sz. ügy).

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 bíróság 
 Bíróság 
 Bíróság